Liepājas Simfoniskais orķestris nolēmis nepagarināt līgumu ar mūziķi Andri Ērgli, kura solo darbība negatīvi iespaidojusi viņa darbu orķestrī un līdz ar to arī tā kvalitāti, "Kurzemes Vārdam" vakar apstiprināja orķestra pārstāvji.
Neoficiālā informācija liecina, ka savas solokarjeras dēļ A. Ērglis, kurš orķestrī strādāja par sitamo instrumentu mūziķi, bieži kavēja mēģinājumus un tāpēc nereti saņēma arī aizrādījumus par savu profesionālo sniegumu.
Liepājas Simfoniskais orķestris ar sabiedrisko attiecību speciālistes Ivetas Vēveres starpniecību laikrakstam pavēstīja, ka līgums ar A. Ērgli tika noslēgts uz gadu un tagad tas ir beidzies, bet, tā kā viņa solo darbība iespaidojusi orķestra darbu un līdz ar to arī tā kvalitāti, tad orķestris nolēmis līgumu ar viņu nepagarināt, jo LSO un mūziķa profesionālie mērķi atšķiras, un LSO nevēlas, lai tādēļ ietekmētos orķestra kvalitāte. Viņš nav izrādījis interesi attīstīties kā orķestra mūziķim un paaugstināt savu kvalifikāciju, tādēļ līgums nav pagarināts.
28 gadus vecais mūziķis absolvējis Emīla Melngaiļa Liepājas Mūzikas vidusskolas Sitamo instrumentu klasi un kādu laiku studējis Liepājas Pedagoģijas akadēmijā.
Savukārt pats A.Ērglis notikušo komentē kā orķestra izvēli un nenoliedz, ka darbu orķestrī viņam bijis pagrūti savienot ar saviem soloprojektiem. Mākslinieks norādīja, ka darbs Liepājas Simfoniskajā orķestrī sniedza stabilitāti, kuras tagad kādu laiku nebūs.
Rakstu plašāk lasiet šodienas "Kurzemes Vārda" numurā.
#kvards-20101101-03#